Berliininmunkkiryöstäjä uhkasi pumpulla ja paini myyjän kanssa.

Helsingin poliisi on tutkinut 22. heinäkuuta ruokakaupassa Helsingin Käpylässä tapahtunutta, montypythonmaista ryöstöä.

Poliisin mukaan 28-vuotias mies varasti ensin kaupasta berliininmunkin, uhkasi sitten myyjää polkupyöräpumpulla ja päätyi painimaan myyjän kanssa.

Lopulta mies pakeni.

Vähintään 4 kk vankeutta

Poliisi tunnisti berliininmunkkiryöstäjän valvontakamerakuvan perusteella ja otti miehen kiinni kolmea päivää myöhemmin. Mies myönsi kuulusteluissa teon.

Tutkinnanjohtaja, rikoskomisario Mikko Halme kertoo poliisin tiedotteessa, että tapausta tutkitaan ryöstönä, vaikka varastettu omaisuus ei ollut järin arvokasta eikä ase polkupyöränpumppua kummempi.

– Tässä yhteydessä sopii muistuttaa ennalta estävässä mielessä, että ryöstön tunnusmerkistön kannalta ei ole olennaista, mitä anastetaan vaan se, että anastuksen yhteydessä käytetään väkivaltaa tai uhataan sillä. Ryöstöstä seuraa vähintään neljän kuukauden ja enintään kuuden vuoden vankeusrangaistus.

Epäilty ryöstö siirtyy syyteharkintaan lähiaikoina.